Forslag til RÅDETS FORORDNING om anden ændring af forordning (EF) nr. 2368/2002 om gennemførelse af Kimberley-processens certificeringsordning for international handel med uslebne diamanter

(forelagt af Kommissionen)

BEGRUNDELSE

1. Rådet vedtog den 20. december forordning (EF) nr. 2368/2002 om gennemførelse af Kimberley-processens certificeringsordning for international handel med uslebne diamanter. I artikel 29, stk. 3, i denne forordning hedder det: "Anvendelsen af artikel 3, 4, 5, 10, 11, 12, 13, 14, 15 og 18 suspenderes, indtil Rådet beslutter at anvende disse artikler på grundlag af et forslag fra Kommissionen."

2. Suspenderingen af disse artikler skyldtes bl.a. usikkerheden i forbindelse med en række deltageres - heriblandt Det Europæiske Fællesskab selv - opfyldelse af alle Kimberley-processens certificeringsordnings krav. Navnlig var der ikke garanti for, at de krævede sikre Kimberley-proces-certifikater var disponible på tidspunktet for vedtagelsen af forordningen. (Forordningen fastsætter, at interesserede medlemsstater er ansvarlige for trykning og udstedelse af EF-certifikaterne).

Siden da har Kommissionen fået fyldestgørende dokumentation for, at disse krav vil være opfyldt inden den 1. februar 2003. Suspenderingen af anvendelsen af de nævnte artikler kan derfor ophæves fra denne dato.

3. Der er også behov for at ændre forordningen med hensyn til definitionen af deltagende parter i Kimberley-processens certificeringsordning. Den nuværende definition tillader ikke alle stater, regionale organisationer for økonomisk integration, WTO-medlemmer eller særskilte toldområder, der opfylder ordningens krav, at deltage i denne. Mens der foregår konsultationer under ledelse af formandskabet for Kimberley-processens certificeringsordning, har deltagerne accepteret, at forbuddet mod handel i afsnit III, punkt C, i dokumentet i bilag I til forordning (EF) nr. 2368/2002 ikke skal finde anvendelse på forsendelser til og fra enheder, der handler med uslebne diamanter, som de deltagende parter finder opfylder alle kravene i Kimberley-processens certificeringsordning, og som gennem formandskabet for Kimberley-processen har underrettet de deltagende parter herom. Denne accept er blevet nedfældet i en meddelelse fra formandskabet, som udgør en del af det officielle referat af Kimberley-proces-forhandlingerne. Det er et skridt i den rigtige retning mod en endelig aftale om at sikre, at alle WTO-medlemmer, der opfylder kravene i Kimberley-processens certificeringsordning, får mulighed for at deltage i ordningen. Denne mulighed bør afspejles på en passende måde i forordningens definition af "deltagende part".

2003/0018 (ACC)

Forslag til RÅDETS FORORDNING om anden ændring af forordning (EF) nr. 2368/2002 om gennemførelse af Kimberley-processens certificeringsordning for international handel med uslebne diamanter

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133,

under henvisning til forslag fra Kommissionen [1], og

[1] EFT C [...] af [...], s. [...].

ud fra følgende betragtninger:

(1) Det er nødvendigt at sikre, at bestemmelserne i Rådets forordning (EF) nr. 2368/2002 af 20. december 2002 om gennemførelse af Kimberley-processens certificeringsordning for international handel med uslebne diamanter [2] gør det muligt for alle WTO-medlemmer, der opfylder kravene i Kimberley-processens certificeringsordning, at deltage i ordningen. Definitionen af deltagende part i nævnte forordnings artikel 2 og betingelserne for opførelse på listen over deltagende parter i bilag II til samme forordning bør derfor ændres.

[2] EFT L 358 af 31.12.2002, s. 28, som ændret ved Kommissionens forordning (EF) nr. .../2003.

(2) Fællesskabet og alle de øvrige deltagende parter, der er anført i bilag II til forordning (EF) nr. 2368/2002, har opfyldt Kimberley-processens certificeringsordnings krav på en sådan måde, at en fuld anvendelse af alle bestemmelserne i nævnte forordning ikke vil føre til alvorlig forstyrrelse af den internationale handel med uslebne diamanter.

(3) Der er afgivet fyldestgørende dokumentation for at disse krav vil være opfyldt inden den 1. februar 2003. Suspenderingen af anvendelsen af disse bestemmelser bør derfor ophæves fra denne dato -

UDSTEDT FØLGENDE FORORDNING:

Artikel 1

Forordning (EF) nr. 2368/2002 ændres således:

1. Artikel 2, litra c), affattes således:

"Ved DELTAGENDE PART forstås en stat, en regional organisation for økonomisk integration, et WTO-medlem eller et særskilt toldområde, som opfylder KP-certificeringsordningens krav, har underrettet KP-certificeringens formandskab herom og er anført i bilag II."

2. Artikel 20 affattes således:

"Artikel 20. Kommissionen kan på grundlag af relevante oplysninger, der er afgivet til formanden for Kimberley-processens certificeringsordning og/eller af de deltagende parter, ændre listen over deltagende parter og deres kompetente myndigheder."

3. Artikel 29, stk. 3, affattes således:

"3. Artikel 3, 4, 5, 10, 11, 12, 13, 14, 15 og 18 finder anvendelse fra den 1. februar 2003."

Artikel 2

Denne forordning træder i kraft på dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den [...]

På Rådets vegne

Formand